Taxibestuurder voor passasiers doodgeskietFoto: SAPD Die polisie in Limpopo is tans op die spoor van twee verdagtes wat ŉ 37-jarige taxibestuurder Saterdag, ten aanskoue van ander passasiers, op ‘n kort afstand doodgeskiet het. Brig. Motlafela Mojapelo, woordvoerder van die polisie, het gesê die twee verdagtes het by Beitbrug saam met ander passasiers in die taxi geklim en reg agter die 37-jarige bestuurder gaan sit. Die taxi was na Polokwane onderweg. “Toe die taxi nader aan Louis Trichardt kom, het die verdagtes die bestuurder aangesê om die Fort Edward-afrit te neem. Toe die bestuurder weier, het hulle hom in die kop geskiet. Hy is op slag dood,” het Mojapelo gesê. Foto: SAPD Die verdagtes het daarna uit die voertuig gespring en die bosse in gevlug sonder om enige iets uit die taxi te roof. “ŉ Polisiehelikopter is dadelik ontplooi om te help met die soektog na die verdagtes. Die polisie is steeds op die toneel en die vermoede is dat die verdagtes nog êrens in die bosse wegkruip,” het Mojapelo gesê. Hy het gesê alternatiewe vervoer word intussen vir die gestrande passasiers gereël.